Gymnázium (Bratislava, Bilíkova 24)

Gymnázium, Bilíkova 24, Bratislava (zaužívane Bilíčka) je gymnázium v Bratislave, mestskej časti Dúbravka. Poskytuje osemročné, štvorročné a päťročné štúdium: bilingválne slovensko-anglické a bilingválne slovensko-nemecké. Bilíkova ulica, na ktorej gymnázium sídli, je pomenovaná na počesť slovenského protifašistického bojovníka, účastníka SNP a príslušníka finančnej správy menom Pavol Bilík (1916 – 1944). História Gymnázium začalo svoju činnosť 1. septembra 1975. Vtedajší Národný výbor hlavného mesta SSR Bratislavy 16. mája 1975 rozhodol, že v novom rastúcom bratislavskom sídlisku Dúbravka s veľkým počtom mladých rodín, treba otvoriť najmenej jednu strednú školu. Odbor školstva v rámci svojich právomocí rozhodol, že žiacky kolektív tejto školy bude tvoriť 16 tried žiakov (528 žiakov) z Gymnázia na Borskej ulici, ktoré uvoľňovalo priestory pre potreby základných škôl (ďalšia časť žiakov Gymnázia na Borskej ulici prešla do novoutvoreného Gymnázia na ulici L. Sáru v bratislavskej časti Karlova Ves). Rovnako v rámci svojich právomocí ustanovil odbor školstva na Gymnázium Bilíkova 38 učiteľov, z ktorých časť bola z Gymnázia na Borskej ulici a ďalší boli prijatí zo 14 škôl z celého Slovenska. Prvé spoločné stretnutie celého pedagogického kolektívu sa uskutočnilo 26. júna 1975. Od 1. júna 1975 bol vtedajším a prvým riaditeľom RNDr. Milan Antala. Po otvorení malo gymnázium 3 zamerania: humanitné, prírodovedné a s rozšíreným vyučovaním telesnej výchovy, špecializácia volejbal. Nová škola bola s jej mladým, v priemere dvadsaťosemročným kolektívom pedagógov jedinou strednou školou v mestkej časti Dúbravka. Humanitné zameranie si volilo pomerne málo žiakov (v každom ročníku bola len jedna takáto trieda), oveľa väčší bol záujem o prírodovedné zameranie. V školskom roku 1981/82 maturovali poslední absolventi humanitného zamerania štúdia. Od prvého školského roku sa vďaka aktivitám a úsiliu učiteľov telesnej výchovy - trénerov volejbalu, podarilo každý rok otvárať triedu s rozšíreným vyučovaním telesnej výchovy (7 hodín telesnej výchovy do týždňa). Do týchto tried boli prijímaní žiaci z celého Slovenska - volejbalové talenty. Žiaci i žiačky školy boli niekoľkonásobnými majstrami SSR i ČSSR vo svojich kategóriách a ich trofeje sú dodnes významnými artefaktmi histórie školy. Žiaľ, po 11 rokoch existencie týchto tried sa muselo pristúpiť k ich ukončeniu. Príčinou bola jednak rastúca populačná krivka, s ňou rastúci počet tried Gymnázia Bilíkova a jednak skutočnosť, že priestory pre realizáciu telesnej výchovy sa od vzniku školy nezmenili, pričom počet vyučovacích hodín telesnej výchovy v porovnaní so začiatkom práce školy narástol na dvojnásobok. V roku 1991 učitelia telesnej výchovy s podporou vedenia školy založili Školský športový klub pri Gymnáziu, Bilíkova 24, ktorý čoskoro nadviazal na volejbalovú tradíciu a Bilíkova získala mnoho titulov vo všetkých mládežníckych kategóriách v súťažiach Slovenskej volejbalovej federácie. Vzhľadom na to, že väčšina hráčok sú aj študentky Gymnázia Bilíkova, patrí škola každý rok aj v školských súťažiach k ašpirantom na titul majstra Slovenska. Od vzniku školy bol eminentný záujem o podstatné rozšírenie vyučovania cudzích jazykov, najmä nemeckého a anglického. Už v roku 1976 sa podarilo získať súhlas na otvorenie tried s rozšíreným vyučovaním nemeckého jazyka s dotáciou 7 hodín týždenne (oproti klasickému štúdiu, v ktorom to boli 3 hodiny týždenne v humanitnom i prírodovedeckom zameraní). Študenti nemeckých tried sa dokonca zúčastňovali na akejsi obdobe jazykových pobytov - trojtýždňových brigádach na farmách v NDR. Podobný krok sa podaril o dva roky neskôr aj s vyučovaním anglického jazyka. Počas celého obdobia existencie školy bolo teda gymnázium inštitúciou, v ktorej sa úspešne realizovalo rozšírené vyučovanie cudzích jazykov. Po roku 1989 Bilíkova nadviazala kontakt s niekoľkými školami v Anglicku, Škótsku, Nemecku a v Rakúsku. 1. septembra 1990 Gymnázium Bilíkova, ako jedna z prvých škôl na Slovensku, otvorilo na základe medzivládnej dohody medzi Slovenskou a Rakúskou republikou (Ministerstvom kultúry a vzdelávania Rakúskej republiky) 2 nemecké bilingválne triedy. Toto štúdium bolo štvorročné a na prijímacích skúškach sa už vyžadovala výborná znalosť nemeckého jazyka. Vyučovali tu rakúski lektori a po ukončení štúdia získali absolventi dvojjazyčné maturitné vysvedčenie. V prvotných rokoch štúdia školu navštívila aj rakúska ministerka školstva, umenia a športu Hilde Hawlicek, aby si pozrela spôsob výučby na nemeckom bilingválnom štúdiu. Na hodinách anglického jazyka zasa vyučovali lektori z USA, Anglicka či ž Kanady, ktorí ako "native speakeri" vytvárali na škole autentické cudzojazyčné prostredie s informáciami o dianí v zahraničí. Záujem o všetky druhy štúdia bol veľký, žiakov na základných školách bolo dosť, ale gymnázií v Bratislavskom kraji nebolo až tak veľa. To znamenalo, že v v tomto období malo Gymnázium Bilíkova okrem vlastnej budovy gymnázia prenajatú vedľajšiu budovu bývalej základnej školy a malo viac ako 1300 žiakov. Túto budobu známu ako blok D využíva doteraz. V septembri 1991 sa otvoril prvýkrát aj ročník osemročného štúdia, kedy sa otvorili 4 triedy s takmer 500 uchádzačmi. Gymnázium Bilíkova vtedy patrilo medzi prvé gymnázia na Slovensku s možnosťou klasického osemročného štúdia. V rokoch 1993 - 1996 sa žiaci Bilíkovej zúčastnili 3 geografických expedícii (Kartágo, Lofoty 1995, Malá Ázia-Tigris 1996) pod vedením pána učiteľa geografie Františka Kelleho, známeho slovenského horolezca, geografa a cestovateľa. O týchto výpravách vyšla aj publikácia menom Veľké dobrodružstvo. V roku 2000 mala škola 32 tried a vyše 1000 žiakov. Po ukončení spolupráce Bilíkovej s Ministerstvom vzdelávania a kultúry Rakúskej republiky nadviazala škola na novú spoluprácu s nemeckou Centrálou pre zahraničné školstvo (ZfA) sídliacou v nemeckom Kolíne nad Rýnom. Vďaka tejto spolupráci majú študenti nemeckej bilingválnej sekcie dodnes možnosť získať nemecký jazykový diplom DSD I a DSD II. Na škole pokračovali výmenné pobyty do krajín ako Nemecko, Holandsko, Španielsko či Anglicko. Od roku 2007 sa pravidelne každý rok v júni koná k príležitosti ukončenia školského roka legendárna bilíčkarska akcia FajrontFest. Tradičné aktivity na tejto slávnosti zahŕňajú legendárny kvíz, futbalový, florbalový, šachový či bedmintonový turnaj, ale aj vystúpenia školskej kapely a predaj ročenky s mnohými inými stánkami. V roku 2008 po 33 rokoch odišiel na zaslúžený odpočinok prvý a dlhoročný riaditeľ školy RNDr. Milan Antala. Nahradil ho Mgr. Ján Dančík. V roku 2011 bolo otvorené päťročné bilingválne slovensko-anglické štúdium. Od roku 2018 je riaditeľom gymnázia Mgr. Daniel Kasala. V školskom roku 2025/2026 sa stalo Gymnázium Bilíkova najväčším gymnáziom na Slovesnku v počte žiakov Absolventi gymnázia si odnesú ovládanie cudzích jazykov na vysokej úrovni, spojené s možnosťou získania štátnej jazykovej skúšky z anglického alebo nemeckého jazyka na úrovni C1 podľa Spoločného európskeho referenčného rámca pre jazyky spolu s možnosťou získať Nemecký jazykový diplom 1. a 2. stupňa (Deutsches Sprachdiplom – DSD I, DSD II) pre študentov nemeckého bilingválneho štúdia. Po novom majú možnosť získať nemecký jazykový diplom DSD I aj žiaci osemročného štúdia, a to v 6. ročníku (Sexta). To robí Gymnázium Bilíkova, školu s najvyšším počtom udelených nemeckých jazykových diplomov ročne na Slovensku. Jednou z tradície školy je, že absolventi dostávajú s maturitným vysvedčením aj absolventskú medailu. V prvých rokoch gymnázia boli pre tých, ktorí uspeli s vyznamenaním určené pozlátené medaily, pre tých, ktorí prospeli veľmi dobre boli určené postriebrené medaily a tí, ktorí prospeli obdržali bronzové medaily. Vedenie školy Riaditeľ školy: Mgr. Daniel Kasala Zástupca riaditeľa školy: RNDr. Eva Fuchsová Zástupca riaditeľa školy: Mgr. Milica Nováková, PhD. Zástupca riaditeľa školy: Mgr. Ivana Rybárová Riaditelia školy 1975 – 2008 – RNDr. Milan Antala 2008 – 2018 – Mgr. Ján Dančík od 2018 – Mgr. Daniel Kasala Súčasnosť Budova gymnázia sa delí na viaceré bloky: A-blok = učebne na podlaží 1 smerom k telocvičniam, hlavné schodisko s podlažím 2 až po podlažie 3 s učebňami informatiky, B-blok = jedáleň na podlaží 1 a učebne so zborovňou a sekretariátom na podlaží 2, C-blok = učebne za jedálňou na podlaží 1 a 2 so suterénom (podlažie 0), D-blok = vzdialený za telocvičňami v budove bývalej ZŠ s učebňami na podlaží 1 a 2 a E-blok = s telocvičňami, šatňami, kabinetmi pre učiteľov telesnej výchovy, slúži ako prechod medzi D-blokom a ostatnými blokmi. Označenie učební napr. A 201 U predstavuje nasledovné: prvé písmeno znamená v ktorom bloku sa daná učebňa nachádza, prvé číslo je číslo podlažia v danom bloku (prízemie má číslo 1) a nasledujúce dvojčíslie je priamo číslo dverí. Posledné doplnkové písmeno U - učebňa, K - kabinet, S - šatňa, X - špeciálna miestnosť. V budove gymnázia sa nachádzajú 4 telocvične, posilňovňa, biologické, fyzikálne, chemické i prírodovedcké laboratórium či hudobné štúdio v suteréne školy s rozhlasom. Škola často pre staršie ročníky organizuje exkurzie do laboratórií SAV a na Prírodovedeckú fakultu UK. Nachádzajú sa tu aj 3 učebne informatiky s 3D tlačiarňou, školská jedáleň, školský bufet a viaceré oddychové zóny. Výnimkou nie je ani zrekonštruovaná školská knižnica v bloku C na prízemí, ktorá ponúka nielen množstvo zaujímavých kníh v slovenskom, anglickom i nemeckom jazyku, ale aj príjemný priestor na relax či štúdium. Novovybudovaná školská aula slúži na rozličné školské či kultúrne podujatia ako školské plesy, prednášky, či imatrikulačky. Aula vznikla z bývalej plavárne. Vo foyer (vrátnica, prvá miestnosť po vstupe do školy) sa nachádza školský bufet. Bufet je známy legendárnymi syrovými pagáčmi. Okrem bufetu sa tu nachádza aj obrazovka, ktorá ukazuje odchody autobusov MHD Bratislava z najbližších zastávok: Bilíkova, Stanica Lamač, Alexyho, Drobného. Zároveň digitálna tabuľa informuje o suplovaniach, rozvrhoch a zmenách v rozvrhu každej triedy na škole. Na škole sa pokračuje s revitalizáciou vonkajších či vnútorných priestorov. Každý rok pribudne nejaká zrekonštruovaná či vylepšená časť školy. V školskom roku 2023/2024 pribudlo do školy vyše 100 tabletov, ktoré sa pravidelne používajú napr. pri projektovom vyučovaní, na vyhľadávanie informácií na hodinách či na prezentáciu školy v rámci verejných akcií i nová 3D tlačiareň umožňuje študentom vytlačiť si vlastné modely. V školskom roku 2025/2026 prebehla rekonštrukcia učebne informatiky, fyzikálneho a biologického laboratória, oddychového priestrou v bloku B a toaliet v bloku D. Pre ucházačov o štúdium na gymnáziu sa každý rok vo februári organizuje DOD - Deň otvorených dverí, ktorý funguje ako formát otvorených vyučovacích hodín. S pomocou modernej techniky prichádzajú do školy i uchádzači o štúdium na prijímacie skúšky. Po zadaní svojho kódu sa im na stránke školy zobrazí mapa areálu školy s trasou do učebne, v ktorej majú písať testy. Od šk. roku 2022/2023 opätovne vychádza staronový školský časopis Bilíkoviny. Ako online časopis vychádza štyrikrát, ale väčšinou iba trikrát do roka (jeseň, zima, jar, (leto)). V prvých rokoch gymnázia vychádzal školský časopis s názvom Plameň. Na gymnáziu taktiež funguje študentský parlament (Žiacka školská rada), ako reprezentatívny orgán žiakov, ktorý zastupuje ich záujmy vo vzťahu k učiteľom a vedeniu školy. Na začiatku nového školského roka sa cez Edupage volia noví členovia školského parlamentu. Členov parlamentu volia žiaci a každý žiak môže odovzdať svoj hlas 3 kandidátom. Vďaka spolupráci gymnázia a komunitného Centra rodiny v Dúbravke vznikol Projekt hodnotovej orientácie. Cieľom tohto projektu je rozvíjať prosociálne správanie, spolupatričnosť a priblížiť študentom dobrovoľníctvo a jeho možnosti v dnešnej spoločnosti. V komunitnom centre sa študenti venujú rôznym aktivitám v areáli centra a pomáhajú aj pri práci s rôznymi komunitami. Po absolovaní 10 hodín študenti dostávajú potvrdenie o absolvovaní dobrovoľníctva, ktorý im môže pomôcť na príjimacich pohovoroch. Študenti štvrtých/tretích ročníkov bilingválneho štúdia, III.C a septím každoročne navštevujú Centrum rodiny, kde sa zúčastňujú dobrovoľníckych aktivít. Dobrovoľníckych aktivít sa v školskom roku 2025/2026 zúčastňujú aj ostatné triedy od prvých ročníkov. BEYP (Bilíkova European Youth Parliament): Študenti organizujú vlastnú simuláciu Európskeho parlamentu, kde v angličtine rokujú o aktuálnych európskych témach a vypracúvajú rezolúcie. EKO BILÍČKA je iniciatíva spraviť Bilíčku ekologickejšou a zvýšiť povedomie študentov o klimatických problémoch našej planéty. Iniciatíva organizuje rôzne prednášky, podujatia, swapy i súťaže. Už vyše 30 rokov funguje pri gymnáziu Školský športový klub so zameraním na volejbal. Erasmus+, exkurzie a jazykové pobyty na Bilíkovej Vďaka akreditácii programu Erasmus+ pre projektové obdobie 2021 - 2027 chce realizovať všetky aktivity, ktoré program Erasmus+ umožňuje: 1.Krátkodobé zahraničné mobility skupín študentov, 2. Dlhodobé zahraničné pobyty študentov, 3. Job shadowing - pozorovanie pri práci pedagógov na zahraničných školách a tiež študijné pobyty, kurzy a vzdelávanie pedagógov v zahraničí. Koordinátor projektu Erasmus+ na Bilíčke je Radim Kovařík, ktorý sa realizáciou, tvorbou a koordinovaním školských európskych projektov zaoberá od roku 2007. V školskom roku 2025/2026 prebehlo mnoho výmenných i jazykových pobytov i vďaka Erasmus+. 1. Na prelome novembra a decembra výmenný pobyt na škole ISISS Giuseppe Verdi v talianskom meste Valdobbiaddene. 2. Na konci januára navštívili vybraní žiaci gymnázium vo fínskom meste Loviisa, cca 80 km od Helsínk. 3. Na záver apríla žiaci 2. ročníka anglického bilingválneho štúdia navštívili Írsko - mesto Gorey. V januári prišli Íri na Slovensko. 4. Ako každoročne sa vybraní druháci nemeckého bilingválneho štúdia zúčastnili na výmennom pobyte v nemeckom Lipsku (Leipzig). 1. časť mobility v Lipsku sa odohrala na konci októbra a druhá časť na Slovensku na začiatku júna. 5. V máji vybraní žiaci 3. nemeckého bilingválneho štúdia navštívili mesto Husum (Theodor Storm-Schule) na severe Nemecka. 6. Vybraní žiaci zo sexty a kvinty vycestovali v apríli do nemeckého Biberachu (Matthias-Erzberger-Schule), časť mobility na Slovensku sa odohrala už v januári. 7. 6 žiakov sa v rámci programu Erasmus zúčastnilo na výmennom pobyte v rakúskom meste Lambach. Iné mobility zahŕňali jazykový pobyt v španielskej Salamance pre druhákov v apríli, jazykový pobyt v Londýne (School St Giles London Highgate) pre žiakov 1. a 3. ročníka anglického bilingválneho štúdia na prelome apríla a mája, decembrová tradičná exkurzia pre septimy, tretiakov a 4. ročníky bilingválneho štúdia do poľského Osvienčimu, Krakova a Wieliczky, exkurzia do Drážďan pre druhákov nemeckého bilingválu v novembri a iné exkurzie do Prahy, Budapešti, Viedne, Brna alebo po stopách národných buditeľov po Slovensku. Partnerské školy: Lovisa Gymnasium v meste Loviisa vo Fínsku, Gladsaxe Gymnasium pri dánskej Kodani, IES Sierra Nevada v Španielsku, 2nd Lykeo of Kalamata v Grécku, Gorey Educate Together Secondary School v Írsku, ISSIS Giuseppe Verdi Valdobbiadene v Taliansku Možnosti štúdia 4-ročné štúdium 5-ročné bilingválne slovensko-anglické štúdium 5-ročné bilingválne slovensko-nemecké štúdium 8-ročné štúdium Významní absolventi a absolventky: Katarína Abrhámová - reprezentantka vo volejbale Marián Amsler – divadelný režisér, dramaturg, umelec, umelecký šéf Divadla Petra Mankoveckého Adela Vinczeová (rodená Banášová) – moderátorka Andrej Barbierik – reprezentant vo volejbale Zuzka Bieliková – reprezentantka v golfe Ingrid Burdová (Olejárová) – lekárka, primárka anesteziologička Peter Celec – vedec Dagmar Cipárová-Barániková – reprezentantka v šerme Daniela Cuníková (Dubovcová) – reprezentantka vo volejbale Dana Čahojová (Planková) – lekárka a komunálna politička, starostka bratislavskej mestskej časti Karlova Ves Michaela Danková – vysokoškolská pedagogička USA Jana Dejová – reprezentantka vo volejbale Martin Dorčák – riaditeľ tlačového odboru MŠVVaŠ, asistent poslanca NR SR, člen strany HLAS-SD Juraj Draxler – politik, minister školstva SR v rokoch 2014 - 2016 v druhej vláde Roberta Fica ako nominant strany Smer-SD Natália Dubovcová – reprezentantka v plážovom volejbale Kamila Filipčíková – modelka Martin Foltin – prodekan FEI Hana Gajdošová-Letková - herečka Róbert Gašparík – hudobný skladateľ Miroslav Grošaft – pilot, náhradník Ivana Bellu pri lete do kozmu Karol Hajdu – reprezentant v gymnastike Juraj Hanulaj – reprezentant v jazdectve Eman Hason - herec Erika Havasi - herecka Ľuboš Hlavena – športový komentátor, moderátor a novinár Tomáš Hollý – reprezentant vo volejbale Mária Hilmerová – medzinárodný chovateľ plemena Yorkshirský teriér Mário Homolka – režisér Boris Hruškovič – alergológ, imunológ Juraj Hucko – lekár Martin Ilavský – bývalý generálny riaditeľ TA3 Barbora Jančinová – reprezentantka v spoločenských tancoch Hana Juríková – biologička Vojtech Jurkovič - novinár Marta Kabinová – riaditeľka Greenpeace Peter Kalný - reprezentačný tréner vo volejbale Tomáš Kamenec - právnik Ján Kišš – reprezentant vo volejbale Soňa Klamová – novinárka, moderátorka Ivan Korčok – diplomat a politik, kandidát na post prezidenta SR, minister zahraničných vecí SR v rokoch 2020 - 2022 vo vládach Igora Matoviča a Eduarda Hegera ako nominant SaS Peter Kormúth - diplomat Barbora Koseková - reprezentantka vo volejbale Edita Krešáková – Miss Slovensko 2008 Dominika Krčmáriková - modelka Tatiana Krempaská – reprezentantka vo volejbale Nora Krchňáková – redaktorka Adriana Krnáčová (Gutleberová) – primátorka hlavného mesta ČR Prahy v rokoch 2014 - 2018 za stranu ANO Ivana Kubáčková – herečka Miroslav Lajčák – diplomat, minister zahraničných vecí SR v rokoch 2009 - 2010 v prvej vláde Roberta Fica a 2012 - 2020 v druhej a tretej vláde Roberta Fica a vo vláde Petra Pellegriniho ako nominant SMER-SD Tatiana Lajčáková – volejbalová reprezentantka Elena Linczenyiová – riaditeľka pre mediálne projekty ICF International (Brusel) Milan Lônčík – riaditeľ banky Jana Magátová - reprezentantka vo volejbale Martina Mamuti-Veiglová – reprezentantka vo volejbale Marek Matušica – športový komentátor Peter Michalovič - reprezentant vo volejbale Marián Migra – reprezentant vo volejbale Jaro Nosek - reprezentant vo volejbale Miloš Oravec – vedec, dekan FEI Silvia Pastoreková – vedkyňa Pavol Pavlis – politik, minister hospodárstva SR v rokoch 2014 - 2016 v druhej vláde Roberta Fica, bývalý dlhoročný poslanec NR SR za stranu SMER-SD Boris Pažický - reprezentant vo volejbale Rasťo Paulíny - influencer Martin Pipa - reprezentant vo volejbale Gabriela Pirošková – moderátorka Adriana Pospíšilová – Miss Slovensko 2003 Dárius Rusnák – hokejista, kapitán reprezentácie ČSSR v hokeji, striebro ZOH 1984, Majster sveta 1985, striebro z MS 1982 a MS 1983 a bronz na MS 1981 člen Siene slávy slovenského hokeja, hral napr. za HC Slovan Bratislava, HC Dukla Jihlava, 1987: 230. v drafte NHL Philadelphia Flyers Igor Rusňák – prednosta nemocnice na Kramároch Jaroslav Rezník – bývalý generálny riaditeľ RTVSv rokoch 2017 - 2022, predtým v rokoch 1997 - 2005 riaditeľ Slovenského rozhlasu a v 2005 - 2017 riaditeľ TASR Zdenek Rozhold - diplomat Dagmar Sanitrová – herečka Gabriela Sedláková – reprezentantka v atletike Barbara Jánošová-Serdelová – moderátorka Izabela Schenková – režisérka, herečka Zuzana Slováková - reprezentantka vo volejbale Vladimír Slugeň – jadrový fyzik, vyskoškolský pedagóg, FEI STU Alžbeta Stanková – herečka Eva Starovecká – reprezentantka vo volejbale Bianka Stuppacherová - novinárka Ivan Syrový - právnik Maroš Šefčovič – diplomat, politik, eurokomisár pre obchod, hospodársku bezpečnosť a pre medziinštitucionálne vzťahy a transparentnosť EU, neúspešný kandidát na post prezidenta SR v roku 2019 ako nominant strany SMER-SD Galina Šimončičová – Gabalová – riaditeľka Pedagogickej a sociálnej akadémie, Bullova 2 Bratislava Blanka Šíblová – prírodovedkyňa Ján Šicko – akademický maliar, dizajnér Hana Štepánková – majsterka sveta vo fitnes Lenka Štefankovičová – Jones – umelecká fotografka, Veľká Británia Miloš Tomáš – manažér slovenskej futbalovej reprezentácie Zuzana Tomčíková – reprezentantka v hokeji Jana Trnková (Horanská) – reprezentantka vo volejbale Richard Ujváry – hokejista, Kanada Vladimír Úradníček – vedec, kvantová metóda Filip Vagač – politik, poradca Václava Havla, člen Študentského koordinačného výboru počas Nežnej revolúcie Vojtech Vajner – reprezentant vo volejbale Zuzana Vaterková (Benčová) - riaditeľka gymnázia Metodova Pavol Višňovský - herec Miloslav Volný - režisér Martin Zaťovič – starosta MČ Dúbravka, vicežupan VÚC Bratislava Marián Zeman – futbalový obranca a reprezentant, komentátor Referencie Zdroj Oficiálna stránka školy Ako prežiť Bilíčku, Youtube Oficiálna stránka školy - História školy Školský časopis 2025/2026 1 Školský časopis 2025/2026 2 Ročenka 2025/2026